次韻王解元賃地築屋
作者：陳造
朝代：宋

paragraphs: 饑麟不落毛，士生常百憂。
何人金爲埒，振客不待求。
之子磊磈胸，貯書不貯愁。
焉知奉二老，百指借岸舟。
方耐冷侵骨，未暇吟掉頭。
目前帡幪託，急於溫飽謀。
詩來愬窮狀，讀想寒颼颼。
我亦寄別巢，其拙真病鳩。
每慙烏所瞻，更羨鶑出幽。
君看沉沉者，生不譚軻丘。
可食忘嗟來，至寶忌暗投。
天地吾蘧廬，此理君信不。
爲親儻可屈，三返無宜休。